รัฐกระเป๋าฉีก5เดือนขาดดุลเฉียด4แสนล.
5 เดือนแรกปีงบประมาณ 2555 รัฐบาลกระเป๋าฉีก ขาดดุลเงินสด 3.99 แสนล้านบาท
23 มี.ค. 2555

5 เดือนแรกปีงบประมาณ 2555 รัฐบาลกระเป๋าฉีก ขาดดุลเงินสด 3.99 แสนล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 5 เดือนแรกของปีงบประมาณ 2555 (ต.ค. 2554-ก.พ. 2555) ว่า รัฐบาลมีรายได้นำส่งคลังทั้งสิ้น 6.7 แสนล้านบาท สูงกว่าช่วงเดียวกันปีก่อน 1.87 หมื่นล้านบาท ในขณะที่การเบิกจ่ายเงินงบประมาณมีจำนวนทั้งสิ้น 8.99 แสนล้านบาท ต่ำกว่าเดือนเดียวกันปีก่อนที่ 8.89 หมื่นล้านบาท หรือ 9%
ทั้งนี้ เนื่องจากพระราชบัญญัติ (พ.ร.บ.) งบประมาณรายจ่ายประจำปีงบประมาณ 2555 มีผลบังคับใช้เมื่อวันที่ 8 ก.พ. 2555 ซึ่งล่าช้า ทำให้รัฐบาลขาดดุลเงินงบประมาณ 2.28 แสนล้านบาท เมื่อรวมกับการขาดดุลเงินนอกงบประมาณ 1.7 แสนล้านบาท จากการไถ่ถอนตั๋วเงินคลัง รายจ่ายเหลื่อมจ่ายจากปีงบประมาณก่อน และการถอนเงินฝากคลังของเงินกู้ภายใต้แผนปฏิบัติการไทยเข้มแข็ง 2555 ส่งผลให้รัฐบาลขาดดุลเงินสดรวม 3.99 แสนล้านบาท และรัฐบาลได้กู้เงินเพื่อชดเชยการขาดดุล 2.35 หมื่นล้านบาท ทำให้ดุลเงินสดหลังกู้ขาดดุลทั้งสิ้น 3.76 แสนล้านบาท ส่งผลให้เงินคงคลัง ณ สิ้นเดือน ก.พ. 2555 มีจำนวน 1.45 แสนล้านบาท
“การบังคับใช้ของ พ.ร.บ.งบประมาณรายจ่ายประจำปีงบประมาณ 2555 ทำให้รัฐบาลสามารถเบิกจ่ายได้ตามแนวนโยบายที่วางไว้ และยังช่วยสร้างความยืดหยุ่นในการบริหารเงินคงคลังของประเทศ ซึ่งจะเป็นปัจจัยสำคัญที่ทำให้ฐานะการคลังมีความยั่งยืนตลอดปีงบประมาณ” นายสมชัย กล่าว
นายรังสรรค์ ศรีวรศาสตร์ อธิบดีกรมบัญชีกลาง เปิดเผยถึงผลการเบิกจ่ายเงินงบประมาณประจำปี 2555 ตั้งแต่เดือน ต.ค. 2554 ถึงวันที่ 16 มี.ค. 2555 มีการเบิกจ่ายงบประมาณภาพรวมจำนวน 6.63 แสนล้านบาท หรือ 41.81% เกินกว่าเป้าหมาย 3.01% 
สำหรับรายจ่ายลงทุนเบิกจ่ายแล้วจำนวน 1.11 แสนล้านบาท หรือ 34.61% สูงกว่าเป้าหมาย 13.61% และรายจ่ายประจำเบิกจ่ายแล้วจำนวน 5.52 แสนล้านบาท หรือ 43.64%
หน่วยงานที่ได้รับงบประมาณรายจ่ายลงทุนเกิน 1,000 ล้านบาท มีการเบิกจ่ายสูงเกินเป้าหมายมี 2 แห่ง คือ กรมส่งเสริมการปกครองท้องถิ่นเบิกจ่ายแล้ว 9.51 หมื่นล้านบาท หรือ 76.57% ของงบลงทุนที่รับอนุมัติ และกรมอุทยานแห่งชาติ สัตว์ป่า และพันธุ์พืช เบิกแล้วจำนวน 373 ล้านบาท หรือ 30.29% ของงบลงทุนที่ได้รับอนุมัติ ขณะที่การเบิกจ่ายงบไทยเข้มแข็งเบิกจ่ายแล้ว 3.06 แสนล้านบาท หรือ 89.17% จากวงเงินที่ได้รับจัดสรร 3.43 แสนล้านบาท ซึ่งส่วนที่เหลือน่าจะเบิกจ่ายได้ทัน ภายในปีงบประมาณ 2555 ตามที่กำหนด
นายรังสรรค์ กล่าวอีกว่า ในวันที่ 2 เม.ย.นี้ ได้เชิญหัวหน้าส่วนราชการที่รับผิดชอบการเบิกจ่ายงบประมาณมาชี้แจงและรับฟังปัญหาอุปสรรคต่างๆ ที่จะทำให้การเบิกจ่ายงบไม่เป็นไปตามเป้าหมาย